নিজস্ব প্রতিবেদন : রান্নার গ্যাসের সিলিন্ডারে বিস্ফোরণের তীব্রতায় বেহালায় ভেঙে পড়ল বাড়ির একাংশ। উড়ে গিয়েছে বাড়িটির ছাদ। বুধবার সকালে বেহালা থানার পাশে একটি দোতলা বাড়িতে বিস্ফোরণটি ঘটে। বিস্ফোরণের পরই আগুন ধরে যায় বাড়িটিতে। সঙ্গে সঙ্গেই খবর দেওয়া হয় দমকলে। ঘটনাস্থলে পৌঁছয় দমকলের ৩টি ইঞ্জিন। পরিস্থিতি মোকাবিলায় আসেন বিপর্যয় মোকাবিলা দলের সদস্যরাও। ঘন জনবসতিপূর্ণ এলাকায় বিস্ফোরণে তীব্র আতঙ্ক ছড়িয়ে পড়ে গোটা এলাকায়। ঘটনার সময় ক্ষতিগ্রস্ত ওই বাড়িটির পাশেই চলছিল কম্পিউটার ক্লাস। বিস্ফোরণের পরই গোটা এলাকা খালি করে দেয় পুলিস। পাশ্ববর্তী বাড়িগুলি থেকেও বাসিন্দাদের অন্যত্র সরিয়ে নিয়ে যাওয়া হয়। তবে দুর্ঘটনার সময় ওই বাড়িতে কেউ না থাকায় কোনও প্রাণহানির ঘটনা ঘটেনি। ঘটনার তদন্ত শুরু করেছে পুলিস।